Wits is beste universiteit in AfrikaDie Universiteit van die Witwatersrand (Foto: Samuella99 via Wikimedia Commons) Die ministerie van hoër onderwys en opleiding het die Universiteit van die Witwatersrand (Wits) gelukgewens nadat dié universiteit as die beste in Afrika aangewys is. Die Academic Ranking of World Universities (Arwu), beter bekend as die Shanghai-ranglys, het Wits aangewys as die beste universiteit. “Ons wens ook die Universiteit van Kaapstad, Universiteit Stellenbosch en die Universiteit van KwaZulu-Natal geluk dat hulle binne die top-500 universiteite in die wêreld aangewys is,” het die ministerie bygevoeg. “Hierdie uitslag bevestig weer die gehalte van ons hoëronderwysstelsel in Suid-Afrika en in Afrika. Dit is hierdie krag en gehalte wat ons wil bewaar vir die land, die kontinent en die wêreld.” Harvard University (Amerika) is aangewys as die beste universiteit ter wêreld. Op die lys van top-500-universiteite is die volgende vyf universiteite bo-aan die ranglys: 1. Harvard University (VSA) 2. Stanford University (VSA) 3. University of California, Berkeley (VSA) 4. University of Cambridge (Engeland) 5. Massachusetts Institute of Technology (MIT) (VSA) Die Universiteit van Kaapstad en Wits is albei onder die top-300 op die lys van top-500.